[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 29.1.2008

KOM(2008) 52 endelig

2006/0197 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende

Rådets fælles holdning til vedtagelsen af forslag til Europa-Parlamentets og Rådets forordning om oprettelse af Det Europæiske Institut for Innovation og Teknologi

2006/0197 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende

Rådets fælles holdning til vedtagelsen af forslag til Europa-Parlamentets og Rådets forordning om oprettelse af Det Europæiske Institut for Innovation og Teknologi

1. SAGSFORLØB

Forslag sendt til Europa-Parlamentet og Rådet [(KOM(2006) 604 endelig - 2006/0197 (COD)): | 20. oktober 2006 |

Udtalelse fra Det Europæiske Økonomiske og Sociale Udvalg: 2007/C 161/06 | 14. marts 2007 |

Dato for vedtagelse af en generel indstilling (dok. 11058/07) | 25. juni 2007 |

Europa-Parlamentets udtalelse ved førstebehandlingen: | 26. september 2007 |

Dato for vedtagelse af politisk aftale: | 23. november 2007 |

Dato for vedtagelse af den fælles holdning: | 21. januar 2008 |

2. FORMÅLET MED KOMMISSIONENS FORSLAG

EIIT er et nyt initiativ, som inden for rammerne af Lissabonstrategien skal styrke EU's og medlemsstaternes innovationskapacitet ved at samle de bedste aktører, der beskæftiger sig med de tre elementer, som vidensamfundet skal bygge på (videntrekanten). Instituttet bliver et flagskib for ekspertise inden for innovation og en referencemodel for, hvordan der skabes sammenhæng mellem den akademiske verden, forskning og forretningsinteresser, således at EU mere effektivt kan møde udfordringerne i en verdensomspændende videnbaseret økonomi. Det vil blive organiseret på grundlag af videns- og innovationssamfund (partnerskaber mellem universiteter, forskningsorganisationer, virksomheder og andre involverede i innovationsprocessen). Disse vil blive styret, koordineret og evalueret af en bestyrelse bestående af fremragende repræsentanter for erhvervslivet, den akademiske verden og forskningsverdenen. Inddragelse af erhvervslivet på alle strategiske og operationelle niveauer vil være et af initiativets centrale elementer.

3. BEMÆRKNINGER TIL DEN FÆLLES HOLDNING

3.1 Generelle bemærkninger til den fælles holdning

Teksten til den fælles holdning er i det væsentlige og i vidt omfang på linje med Kommissionens forslag og kan derfor støttes fuldt ud.

3.2 Aftalen om den fælles holdning

Den fælles holdning er resultatet af intensive interinstitutionelle forhandlinger efter Kommissionens forslag til revision af den finansielle ramme af 19. september 2007 samt Europa-Parlamentets beslutning om EIIT af 26. september 2007.

Inden for disse rammer er der på en række uformelle og tekniske møder blevet peget på muligheder for at opnå kompromisser vedrørende en række uafklarede spørgsmål af lovgivningsmæssig karakter. Parallelt hermed er der blevet ført drøftelser om finansieringen af EIIT (og Galileo) i Rådets budgetudvalg og mellem de to grene af budgetmyndigheden inden for rammerne af budgetproceduren for 2008.

Formanden for ITRE-udvalget, Angelika Niebler, bekræftede den 20. november 2007 Parlamentets accept af den tekst, som Coreper havde vedtaget den 14. november 2007, og Kommissionens erklæring (under forudsætning af at der nås til enighed om finansieringen af EIIT – se nedenfor).

Fredag den 23. november 2007 vedtog Rådet (konkurrenceevne) en politisk aftale om oprettelsen af EIIT. Samme dag nåede Rådet og Europa-Parlamentet til enighed om finansieringen af Galileo og EIIT, og 309 mio. EUR blev afsat til EIIT i perioden 2008-2013.

De vigtigste forhandlingspunkter, der er opnået enighed om, kan findes nedenfor:

Uddannelsesdimensionen: Der er opnået enighed om definitionen af videregående uddannelsesinstitutioner samt uddannelsesforløb og eksamensbeviser.

Videns- og innovationssamfundenes deltagelse i fællesskabsprogrammer (betragtning 17 og artikel 14)

Artikel 14 er blevet ændret for at undgå at skabe en forventning om, at alle videns- og innovationssamfundenes administrationsomkostninger, som kan blive betydelige, nødvendigvis vil blive dækket via Fællesskabets budget.

Definitionen af deltagende stater (artikel 2, definitioner): Ordet " europæisk " er efter fælles aftale blevet slettet som reaktion på Parlamentets forslag, mens den europæiske dimension er blevet styrket i artikel 7, stk. 3.

EIIT-mærket (betragtning 12 og artikel 8): Der er blevet opnået et kompromis mellem Parlamentets og Rådets holdning (henholdsvis obligatorisk og frivillig brug).

Begrebet "pilotfase" (betragtning 24 og artikel 19) er blevet erstattet med "indledende fase".

Områderne for de første videns- og innovationssamfund (betragtning 24): Som reaktion på Parlamentets anmodning vedtog Rådet, at "vedvarende energikilder" og den "næste generation af videns- og innovationssamfund " tilføjes i betragtning 24.

Perioden for udvælgelse af de første videns- og innovationssamfund (betragtning 24 og artikel 18) er blevet afkortet fra 24 til 18 måneder som reaktion på Parlamentets anmodning.

Evaluering og Kommissionens undersøgelse af forslaget (artikel 16, stk. 3): Det blev vedtaget, at Kommissionens mulighed for at revidere forordningen, "hvis det er hensigtsmæssigt", skulle kædes sammen med evalueringen af EIIT.

Oprettelse af støttestrukturen (bilagets artikel 6): Under forhandlingerne blev det klart, at der var behov for en bestemmelse i forordningen, der gør det muligt at oprette støttestrukturen. Kommissionen har efter aftale med medlovgiverne undersøgt forskellige muligheder og er nået frem til, at den bedste vej frem vil være at indføje en ny artikel i vedtægterne, som giver den mulighed for midlertidigt at træffe juridiske og finansielle beslutninger på EIIT's vegne, indtil bestyrelsen har udnævnt en direktør.

Indstillingsudvalget (vedtægternes artikel 1): For at understrege, at indstillingsudvalget er en midlertidig foranstaltning, er det blevet vedtaget, at det kun skal udnævne de første medlemmer af bestyrelsen.

For at imødekomme Parlamentets anmodning om en mere åben og informativ (over for Parlamentet og Rådet) udpegningsproces er følgende erklæring fra Kommissionen blevet tilføjet i Rådets referat:

Kommissionen vil informere Rådet og Europa-Parlamentet om udnævnelsen af medlemmerne af indstillingsudvalget og dets mandat.

Kommissionen vil informere Rådet og Europa-Parlamentet om de udvælgelseskriterier, som indstillingsudvalget vil anvende ved udvælgelsen af de første medlemmer af bestyrelsen, efter en åben høringsproces.

Kommissionen vil omgående informere Europa-Parlamentet og Rådet om resultatet af den udvælgelsesproces, som indstillingsudvalget gennemfører med henblik på udpegelse af de første medlemmer af bestyrelsen, og som bestyrelsen gennemfører med henblik på udpegelse af efterfølgende medlemmer.

Kommissionen vil give Europa-Parlamentet og Rådet en måned til at tage resultatet af udvælgelsesprocessen til efterretning. Derefter vil Kommissionen udpege medlemmerne af bestyrelsen.

Kommissionen vil underrette Rådet og Europa-Parlamentet om, hvem bestyrelsen har valgt som formand. Der vil kunne finde en udveksling af synspunkter sted med formanden, efter at denne er blevet valgt, og inden vedkommende tiltræder.

4. KONKLUSION

Den fælles holdning opfylder sigtet med Kommissionens oprindelige forslag. Kommissionen støtter derfor den fælles holdning.